## Pravilnik o podacima koje su energetski subjekti dužni dostaviti Vijeću za regulaciju energetskih djelatnosti

### NN 97/2003 (11.6.2003.), Pravilnik o podacima koje su energetski subjekti dužni dostaviti Vijeću za regulaciju energetskih djelatnosti

# VIJEĆE ZA REGULACIJU ENERGETSKIH DJELATNOSTI

1234

Na temelju
članka 6. stavak 1. i 2. Zakona o regulaciji energetskih djelatnosti (»Narodne
novine« broj 68/01 i 109/01) i članka 25. stavak 2. Statuta Vijeća za
regulaciju energetskih djelatnosti (»Narodne novine« broj 62/02) Vijeće za
regulaciju energetskih djelatnosti na 15. sjednici održanoj dana 30. svibnja
2003. godine donijelo je

## PRAVILNIK

### O PODACIMA KOJE SU ENERGETSKI SUBJEKTI DUŽNI DOSTAVITI VIJEĆU ZA REGULACIJU ENERGETSKIH DJELATNOSTI

I.
OPĆE ODREDBE

Članak
1.

Ovim
Pravilnikom o podacima koje su energetski subjekti dužni dostaviti Vijeću za
regulaciju (u daljnjem tekstu: Pravilnik) određuje se obveza energetskih
subjekata da dostavljaju Vijeću za regulaciju energetskih djelatnosti (u
daljnjem tekstu: Vijeće za regulaciju) podatke, izvješća i druge dokumente
nužne za obav­ljanje njegovih poslova (u daljnjem tekstu: podaci), u skladu s
člankom 6. stavak 1. Zakona o regulaciji energetskih djelatnosti.

Podatke iz prethodnog stavka ovog članka Vijeće za
regulaciju prikupljat će u svezi s obavljanjem poslova izdavanja dozvola za
obavljanje energetskih djelatnosti, poslova osiguravanja preglednog i
nepristranog djelovanja tržišta energije, poslova osiguravanja preglednog i
nepristranog obavljanja energetskih djelatnosti koje se obavljaju kao javne
usluge, obavljanja poslova u vezi s reguliranjem cijena energije koje se
obračunavaju na pod­lozi tarifnih sustava te obavljanja i drugih poslova koji
su mu stavljeni u djelokrug Zakonom o energiji i zakonima kojima se uređuje
obavljanje energetskih djelatnosti na tržištu ili kao javnih usluga.

Članak
2.

Pojmovi
koji se koriste u ovom Pravilniku imaju značenja utvrđena Zakonom o energiji,
Zakonom o tržištu električne energije, Zakonom o tržištu nafte i naftnih
derivata, Zakonom o tržištu plina i Zakonom o regulaciji energetskih
djelatnosti (»Narodne novine« broj 68/01).

Članak
3.

Energetski
subjekti obvezni su na zahtjev Vijeća za regulaciju dostaviti podatke potrebne
za obavljanje poslova Vijeća za regulaciju, sukladno članku 6. stavak 2. Zakona
o regulaciji energetskih djelatnosti.

Vijeće
za regulaciju uputit će pismeni zahtjev za dostavu podataka iz prethodnog
stavka ovog članka energetskim subjektima te je u zahtjevu obavezno navesti rok
u kojem je energetski subjekt dužan dostaviti tražene podatke. Kao rok za
dostavu podataka uobičajeno će se navesti 7 dana računajući od datuma primitka
zahtjeva Vijeća za regulaciju.

Energetski
subjekti obavezni su dostaviti Vijeću za regulaciju tražene podatke unutar roka
iz prethodnog stavka ovog članka.

Odredbe
stavka 2. i 3. ovog članka ne odnose se na podatke iz članka 8. stavak 1. ovog
Pravilnika, koje su energetski subjekti dužni dostavljati automatizmom, u roku
od 15 dana računajući od proteka roka koji je za predaju tih podataka utvrđen
općim propisom za određene podatke, ili pak općim aktom pojedinog energetskog
subjekta.

Članak 4.

Vijeće
za regulaciju može, u ovisnosti od stupnja žurnosti uredovanja po određenom
predmetu iz svoje nadležnosti, ili pak po kriteriju kompleksnosti i obimu
traženih podataka, zatražiti dostavu istih u produženom roku u odnosu na rok
naveden u članku 3. stavak 2. ovog Pravilnika, ili pak po žurnom postupku.

U
slučajevima iz prethodnog stavka ovog članka Vijeće za regulaciju će u svom
pismenom zahtjevu odrediti točan rok za dostavu podataka. Taj rok u slučaju
žurnog uredovanja ne može biti kraći od dva dana računajući od datuma primitka
zahtjeva Vijeća za regulaciju.

Iznimno, Vijeće za regulaciju može radi potrebe
iznimno žurnog uredovanja (hitan postupak) u određenom predmetu, uputiti
zahtjev energetskom subjektu da dostavi tražene podatke isti dan, ili da njegov
opunomoćenik u tijeku istog dana pristupi u prostorije Vijeća za regulaciju.

Ukoliko opunomoćenik energetskog subjekta,
postupajući po zahtjevu Vijeća za regulaciju iz prethodnog stavka ovog članka,
pristupi u prostorije Vijeća za regulaciju radi davanja izjave vezano uz
postavljeni zahtjev, o istom će se sastaviti službena bilješka koju će
potpisati nadležni član Vijeća za regulaciju i opunomo­ćenik energetskog
subjekta.

Članak 5.

Zahtjev za dostavu podataka u hitnom postupku
temeljem ovog Pravilnika smatra se jednom od postupovnih radnji koje Vijeće za
regulaciju provodi s ciljem izvršavanja zakonom propisanih nadležnosti.

Članak 6.

U pravilu, energetski subjekt će tražene podatke
dostaviti pismenim putem, izuzev u slučajevima kada se postupa prema odredbi
članka 4. stavak 4. ovog Pravilnika.

Članak
7.

Član
Vijeća za regulaciju nadležan u određenom predmetu postupanja upućuje pismeni
prijedlog zahtjeva za dostavu podataka predsjedniku Vijeća za regulaciju.

Predsjednik
Vijeća za regulaciju odlučuje o podnesenom prijedlogu zahtjeva te ukoliko je s
istim suglasan potpisuje mjerodavno pismeno – zahtjev za dostavu podataka prema
energetskom subjektu.

II.  PODACI, IZVJEŠĆA I DRUGI DOKUMENTI NUŽNI ZA
OBAVLJANJE POSLOVA VIJEĆA ZA REGULACIJU

Članak
8.

Energetski
subjekt dužan je dostaviti Vijeću za regulaciju sljedeće:

–  bilance,

–  račun prihoda i rashoda,

–  bilješke u svezi s rezultatima poslovanja u prethodnom razdoblju,

–  financijske planove (plan prihoda i plan rashoda),

–  ostale plansko – analitičke materijale, u svezi s poslovanjem, ako
su isti usvojeni od strane organa upravljanja energetskog subjekta.

Podaci
iz prethodnog stavka ovog članka moraju se dostaviti Vijeću za regulaciju
najkasnije u roku od 15 dana, računajući od proteka roka koji je za predaju tih
podataka utvrđen općim propisom za određene podatke, ili pak općim aktom
pojedinog energetskog subjekta.

Članak
9.

 Energetski subjekt je obvezan dostaviti
završni račun, ovjeren od ovlaštenog revizora, s ciljem prihvaćanja istog od
strane Vijeća za regulaciju radi utvrđivanja ostvarenog ukupnog godišnjeg
prihoda koji je energetski subjekt ostvario obav­ljanjem jedne ili više
energetskih djelatnosti u prethodnoj godini, koje obavlja temeljem dozvole za
obav­ljanje energetske djelatnosti koju izdaje Vijeće za regulaciju, kao
osnovice za izračunavanje propisanog iznosa za financiranje rada Vijeća za
regulaciju (prema članku 2. alineja 2. Uredbe o financiranju rada Vijeća za
regulaciju, (»Narodne novine« broj 60/02).

Završni
račun za prethodnu godinu iz prethodnog stavka ovog članka, ovjeren od strane
ovlaštenog revizora, energetski subjekt je obvezan dostaviti Vijeću za
regulaciju najkasnije do kraja travnja tekuće godine.

Članak
10.

Energetski
subjekt je obavezan pismeno obavijestiti Vijeće za regulaciju u slučajevima
kada se u razdoblju trajanja dozvole za obavljanje energetske djelatnosti
izmijeni bilo koji od podataka, koji se upisuju u Zbirni pregled Registra
dozvola koji se vodi pri Vijeću za regulaciju, kako slijedi:

– naziv
pravne osobe kojoj je izdana dozvola,

–
sjedište i adresa pravne osobe kojoj je izdana dozvola,

–
matični broj pravne osobe kojoj je izdana dozvola.

U
slučajevima iz prethodnog stavka energetski subjekt obvezan je pismeno obavijestiti
Vijeće za regulaciju najkasnije u roku od 30 dana.

Članak
11.

Energetski
subjekt koji je nositelj obveze javne usluge treba utvrditi iznos naslijeđenih
troškova, dostaviti pripadajuće podatke i podloge i zatražiti suglasnost Vijeća
za regulaciju za određi­vanje naknade za snošenje tih troškova u cijeni
energije.

Energetski
subjekt koji je nositelj obveze javne usluge obvezan je postupiti po odredbi iz
prethodnog stavka u roku od 30 dana od stupanja ovog Pravilnika na snagu.

Članak
12.

Energetski
subjekt koji je nositelj obveze javne usluge obavezan je kvartalno dostavljati
Vijeću za regulaciju podatke koji su podloga za nadzor Vijeća za regulaciju nad
primjenom tarifnog sustava, a odnose se na izvršena mjerenja, tehničke i
ekonomske efekte te utjecaj odobrenih cijena na poslovni rezultat energetskog
subjekta u prethodnom kvartalu.

Podatke
iz prethodnog stavka ovog članka energetski subjekt obvezan je dostaviti Vijeću
za regulaciju u roku od 15 dana od završetka svakog poslovnog tromjesečja.

Članak 13.

Energetski
subjekt obavezan je dostaviti Vijeću za regulaciju pregledni prikaz realizacije
Trogodišnjeg plana izgradnje, održa­vanja i korištenja energetskih objekata,
koji je potvrdio neovisni ovlašteni revizor, kojeg je bio dostavio Vijeću za
regulaciju prilikom podnošenja zahtjeva za obavljanje energetske djelatnosti.

Operator
sustava u suradnji s energetskim subjektom za prijenos električne energije
obavezan je dostaviti Vijeću za regulaciju pregledni prikaz realizacije Plana
razvoja i izgradnje prijenosne mreže za razdoblje do tri godine izrađenog u
suradnji s energetskim subjektom za prijenos električne energije, koji je
donesen uz prethodnu suglasnost Vijeća za regulaciju.

Energetski
subjekt za distribuciju električne energije obavezan je dostaviti Vijeću za
regulaciju pregledni prikaz realizacije Plana razvoja i izgradnje
distribucijske mreže za razdoblje do tri godine, koji je donesen uz prethodnu
suglasnost Vijeća za regulaciju.

Subjekti iz stavka 1., 2. i 3. ovog članka obavezni
su dostaviti traženo u Vijeće za regulaciju najkasnije u roku od 60 dana od
završetka poslovne godine.

Članak 14.

Energetski subjekt za opskrbu električnom energijom
(opskrbljivač) obavezan je dostaviti Vijeću za regulaciju detaljan pregled
povlaštenih kupaca koji kod njega kupuju energiju te ugovore o opskrbi
sklopljene između njega i povlaštenih kupaca i ugovor s energetskim subjektom
za prijenos električne energije i/ili ugovor s energetskim subjektom za
distribuciju električne energije.

Operator tržišta obavezan je dostaviti Vijeću za
regulaciju pregled povlaštenih kupaca koji kupuju energiju na vanjskim
tržištima te ugovore o opskrbi sklopljene između opskrbljivača i pov­laštenih
kupaca i ugovor s energetskim subjektom za prijenos električne energije i/ili
ugovor s energetskim subjektom za distribuciju električne energije.

Subjekti
iz stavka 1. i 2. ovog članka obvezni su dostaviti traženo u Vijeće za
regulaciju dva puta godišnje, do 15. srpnja za razdoblje prvog polugodišta
tekuće godine te do 15. siječnja za razdoblje drugog polugodišta protekle
godine.

U
slučajevima kada u proteklom polugodištu nije bilo promjena u odnosu na
prethodno polugodište, subjekti iz stavka 1. i 2. ovog članka dostavit će samo
pisanu izjavu o tome da u proteklom polugodištu nije bilo evidentiranih
promjena.

Članak
15.

Dobavljač
prirodnog plina obavezan je dostaviti Vijeću za regulaciju detaljan pregled
povlaštenih kupaca koji kod njega kupuju plin te ugovore o dobavi plina
sklopljene između njega i povlaštenih kupaca i ugovor s energetskim subjektom
za transport plina.

Dobavljač
prirodnog plina obavezan je dostaviti traženo u Vijeće za regulaciju dva puta
godišnje, do 15. srpnja za razdoblje prvog polugodišta tekuće godine te do 15.
siječnja za razdoblje drugog polugodišta protekle godine.

U slučajevima
kada u proteklom polugodištu nije bilo promjena u odnosu na prethodno
polugodište, dobavljač prirodnog plina dostavit će samo pisanu izjavu o tome da
u proteklom polugodištu nije bilo evidentiranih promjena.

Članak
16.

Energetski
subjekt proizvođač električne energije obavezan je dostaviti Vijeću za
regulaciju sve potrebne podatke, u slučaju kada on i kupac namjeravaju sklopiti
ugovor o isporuci, odnosno o opskrbi električnom energijom a nisu mogli dobiti
pristup mreži te planiraju izgradnju izravnog voda uz prethodnu suglasnost
Vijeća za regulaciju.

Energetski
subjekt iz prethodnog stavka ovog članka obavezan je dostaviti traženo u Vijeće
za regulaciju najmanje 45 dana prije planiranog termina za pokretanje procedure
za izgradnju izravnog voda.

Članak
17.

Operator
sustava obavezan je dostaviti Vijeću za regulaciju sve relevantne informacije o
budućim potrebama za električnom energijom u suradnji s Operatorom tržišta te
ostale operativno-
-planske informacije od interesa za Vijeće za regulaciju.

Operator
sustava obavezan je dostaviti traženo iz prethodnog stavka ovog članka u Vijeće
za regulaciju dva puta godišnje, do 15. prosinca za razdoblje prvog polugodišta
sljedeće godine te do 15. lipnja za razdoblje drugog polugodišta tekuće godine.

Članak 18.

Operator sustava obavezan je dostaviti Vijeću za
regulaciju sve relevantne informacije koje se odnose na prigovore na njegov rad
i na njihovo rješavanje.

Operator sustava obavezan je dostaviti podatke iz
prethodnog stavka ovog članka, koji se odnose na prethodnu poslovnu godinu, u
Vijeće za regulaciju najkasnije u roku od 45 dana od završetka poslovne godine.

Članak 19.

Energetski subjekti koji obavljaju energetske
djelatnosti transporta nafte naftovodom i transporta naftnih derivata
produktovodom obavezni su dostaviti Vijeću za regulaciju relevantne informacije
u svezi s tarifom za transport nafte naftovodom i tarifom za transport naftnih
derivata produktovodom koje donosi Vijeće za regulaciju, a posebno sljedeće:

–  detaljne podatke o troškovima koji će biti računati prema
međunarodno prihvaćenoj praksi,

–  podatke o pregovaranim ekonomskim i financijskim uvjetima,

–  podatke o primjeni svake druge poznate metode ili kombinaciji tih
metoda.

Energetski
subjekti koji obavljaju energetske djelatnosti transporta nafte naftovodom i
transporta naftnih derivata produktovodom obavezni su postupiti po odredbi iz
prethodnog stavka ovog članka u roku od 90 dana od stupanja ovog Pravilnika na
snagu.

Članak 20.

Energetski subjekti koji obavljaju energetske
djelatnosti transporta nafte naftovodom i transporta naftnih derivata
produktovodom obavezni su dostaviti Vijeću za regulaciju sve relevantne
informacije u svezi s tehničkim uvjetima za pristup pravnih i fizičkih osoba
njihovim transportnim kapacitetima.

Energetski subjekti koji obavljaju energetske
djelatnosti transporta nafte naftovodom i transporta naftnih derivata
produktovodom obavezni su postupiti po odredbi iz prethodnog stavka ovog članka
u roku od 45 dana od stupanja ovog Pravilnika na snagu.

Članak 21.

Energetski
subjekt koji obavlja energetsku djelatnost dobave plina obavezan je dostaviti
Vijeću za regulaciju sklopljeni ugovor o dobavi plina.

Energetski subjekt koji obavlja energetsku djelatnost
dobave plina obavezan je postupiti po odredbi iz prethodnog stavka ovog članka
u roku od 7 dana od sklapanja ugovora o dobavi plina.

Članak 22.

Energetski subjekt koji obavlja energetsku djelatnost
dobave plina obavezan je dostaviti Vijeću za regulaciju relevantne podatke u
svezi s planiranim novim ugovorima o dobavi plina tipa »vozi ili plati« ili
»puno za prazno«.

Energetski subjekt koji obavlja energetsku djelatnost
dobave plina obavezan je postupiti po odredbi iz prethodnog stavka ovog članka
30 dana prije očekivanog roka sklapanja ugovora o dobavi plina.

Članak 23.

Energetski subjekt koji obavlja energetsku djelatnost
dobave plina obavezan je dostaviti Vijeću za regulaciju sve tehničke i
ekonomske podatke kada on i/ili povlašteni kupac plina žele ugovoriti opskrbu
plina, ali zbog tehničkih ili drugih razloga ne mogu dobiti pristup plinskom
transportnom sustavu te planiraju izgrad­nju vlastitog izravnog plinovoda uz
odobrenje Vijeća za regulaciju.

Energetski subjekt koji obavlja energetsku djelatnost
dobave plina obavezan je dostaviti traženo u Vijeće za regulaciju najmanje 45
dana prije planiranog termina za pokretanje procedure za izgradnju vlastitog
izravnog plinovoda.

Članak 24.

Ovlaštenik koncesije za proizvodnju nafte i plina i
vlasnik objekta (postrojenja) za proizvodnju nafte i plina i skladištenje u
geološkim strukturama obavezni su dostaviti Vijeću za regulaciju sve podatke u
svezi s pristupom i korištenjem sustava za proizvodnju prirodnog plina, kada se
isto namjerava urediti međusobnim ugovorom između osobe koja traži pristup
sustavu i ovlaštenika koncesije ili vlasnika objekta uz odobrenje Vijeća za
regulaciju.

Ovlaštenik
koncesije za proizvodnju nafte i plina i vlasnik objekta (postrojenja) za
proizvodnju nafte i plina i skladištenje u geološkim strukturama obavezni su
dostaviti traženo u Vijeće za regulaciju najmanje 45 dana prije planiranog
termina za sklapanja ugovora o pristupu i korištenju sustava za proizvodnju
prirodnog plina.

Članak
25.

Subjekti
iz članka 1. Tarifnog sustava za dobavu prirodnog plina za tarifne kupce
(»Narodne novine« broj 99/02) dužni su Vijeću za regulaciju dostaviti sljedeće:

–  izračun nabavne cijene plina ili izračun ponderiranog prosjeka
nabavnih cijena plina,

–  pregled ukupnih količina plina planiranih za dobavu,

–  prosječni prodajni tečaj za američki dolar prema hrvatskoj kuni kod
Hrvatske narodne banke,

–  maržu prodavatelja,

–  ostalo što zatraži Vijeće za regulaciju na temelju Zakona o
energiji i Zakona o regulaciji energetskih djelatnosti.

Subjekti iz prethodnog stavka ovog članka obavezni su
dostaviti traženo u Vijeće za regulaciju najkasnije 20 dana prije primjene
novih cijena.

Članak 26.

Distributer plina dužan je Vijeću za regulaciju
dostaviti relevantne pokazatelje koji se odnose na vlastita investicijska
sredstva koja je utrošio u izgrad­nju sustava plinovoda, a koja distributer
plina može povratiti u cijeni plina, pri čemu na taj dio cijene plina i razdob­lje
njenog primje­njiva­nja suglasnost daje Vijeće za re­gulaciju.

Distributer plina dužan je dostaviti traženo u Vijeće
za regulaciju najmanje 30 dana prije početka razdoblja u kojem će se taj dio
cijene plina primjenjivati.

Članak 27.

Za prikupljanje svih ostalih podataka od energetskih
subjekata, koji nisu određeni u prethodnim člancima ovog Pravilnika, Vijeće za
regulaciju je ovlašteno temeljem članka 6. Zakona o regulaciji energetskih
djelatnosti, a radi obavljanja poslova Vijeća za regulaciju iz članka 1. stavak
1. istog Zakona.

U slučajevima prikupljanja podataka iz prethodnog
stavka ovog članka Vijeće za regulaciju postupat će po načelima ovog
Pravilnika.

Članak 28.

Podaci
koje će energetski subjekti biti obvezni dostavljati na temelju podzakonskih
propisa koji će biti usvojeni u sljedećem razdoblju, dostavljat će se Vijeću za
regulaciju u skladu s pravilima ovog Pravilnika i pripadajućih odredbi iz tih
podzakonskih propisa.

III.
KAZNENE ODREDBE

Članak
29.

U
slučaju da energetski subjekt ne dostavi tražene podatke po odgovarajućem
zahtjevu Vijeća za regulaciju kaznit će se za prekršaj energetski subjekt, kao
i odgovorna osoba energetskog subjekta, kako to propisuje članak 34. stavak 1.
Zakona o energiji (»Narodne novine« broj 68/01).

IV.
PRIJELAZNE I ZAVRŠNE ODREDBE

Članak
30.

Svi
podaci dostavljeni Vijeću za regulaciju prema odredbama ovog Pravilnika koji su
od strane energetskog subjekta klasificirani kao tajni, u skladu s odredbama
Zakona o zaštiti tajnosti podataka (»Narodne novine« broj 108/96), klasificirat
će se na isti način i u Vijeću za regulaciju.

Vijeće
za regulaciju postupat će s podacima iz prethodnog stavka ovog članka u skladu
s pravilima Zakona o zaštiti tajnosti podataka.

Članak
31.

U
slučaju nejasnoća vezanih uz pojedinu odredbu ovog Pravilnika tumačenje daje
Vijeće za regulaciju.

Članak
32.

Ovaj
Pravilnik stupa na snagu osmog dana od dana objave u »Narodnim novinama«.

Klasa:
011-01/03-01/03

Urbroj:
371-02/03-01

Predsjednik
Vijeća za regulaciju
energetskih djelatnosti
**dr****.
sc****. Mićo Klepo, dipl. ing.,** v. r.

Pravilnik, NN 97/2003-1234